erhwenkuo/poetry-chinese-zhtw huggingface dataset:
鷓鴣天
作者：周紫芝（宋）

烏鵲橋邊河漢流。洗車微雨溼清秋。相逢不似長相憶，一度相逢一度愁。雲卻靜，月垂鉤。金針穿得喜回頭。只應人倚闌干處，便似天孫梳洗樓。
鷓鴣天
作者：周紫芝（宋）

尊酒年年樂事多。古銅猶得幾摩挲。他時人物君須記，玉筍班中李泰和。煩翠袖，把金荷。功名餘事且高歌。新來學得長生訣，寫就黃庭不換鵝。
鷓鴣天
作者：周紫芝（宋）

名在休文季孟間。一時風味更蕭然。瓊林不逐春風老，安用丹砂巧駐顏。春入戶，酒吹瀾。小桃枝上錦闌斑。明年欲與君為壽，無路相從入道山。
鷓鴣天
作者：周紫芝（宋）

嫋嫋雲梳曉髻堆。涓涓秋淨眼波回。舊家十二峰前住，偶為襄王下楚臺。閒院靜，小桃開。劉郎前度幾回來。東風易行雲散，花裡傳觴莫謾催。
鷓鴣天
作者：周紫芝（宋）

晴日烘簾暖似春。菊回霜暈淺仍深。誰知此地栽花手，便是當時嗅蕊人。秋渺渺，夜沈沈。一聲清唱嫋殘音。嬌痴應挽香羅比，六幅雙裙染鬱金。
鷓鴣天
作者：周紫芝（宋）

一點殘紅欲盡時。乍涼秋氣滿屏幃。梧桐葉上三更雨，葉葉聲聲是別離。調寶瑟，撥金猊。那時同唱鷓鴣詞。如今風雨西樓夜，不聽清歌也淚垂。
鷓鴣天
作者：周紫芝（宋）

年少登高意氣多。黃花壓帽醉嵯峨。如今滿眼看華髮，強拈茱萸奈老何。千壘岫，萬重波。一時分付與秦娥。明年身健君休問，且對秋風卷翠螺。
鷓鴣天
作者：周紫芝（宋）

終日看山不厭山。尋思百計不如閒。何時得到重陽日，醉把茱萸仔細看。敧醉帽，倚雕闌。偶然攜酒卻成歡。籬邊黃菊關心事，觸誤愁人到酒邊。
鷓鴣天
作者：周紫芝（宋）

讀盡牙籤玉軸書。不知門外有園蔬。借令未解鑾坡去，也合讎書在石渠。微雨後，小寒初。滿斟長壽碧琳腴。不須更問荊州路，便上追鋒御府車。
鷓鴣天
作者：周紫芝（宋）

樓上緗桃一萼紅。別來開謝幾東風。武陵春盡無人處，猶有劉郎去後蹤。香閣小，翠簾重。今宵何事偶相逢。行雲又被風吹散，見了依前是夢中。
鷓鴣天
作者：周紫芝（宋）

彩鷁雙飛雪浪翻。楚歌聲轉綠楊灣。一川紅旆初銜日，兩岸朱樓不下簾。闌倚處，玉垂纖。白團扇底藕絲衫。未成密約回秋水，看得羞時隔畫簷。
鷓鴣天
作者：周紫芝（宋）

花褪殘紅綠滿枝。嫩寒猶透薄羅衣。池塘雨細雙鴛睡，楊柳風輕小燕飛。人別後，酒醒時。午窗殘夢子規啼。尊前心事人誰問，花底閒愁春又歸。
採桑子
作者：周紫芝（宋）

跳珠雨罷風初靜，闌檻憑虛。絳闕清都。只在仙人碧玉壺。九原喚起王摩詰，畫作新圖。十城芙蕖。乞與知章老鑑湖。
西江月
作者：周紫芝（宋）

畫幕燈前細雨，垂蓮盞裡清歌。玉纖持板隔香羅。不放行雲飛過。今夜塵生洛浦，明朝雨在巫山。羞蛾且莫鬥彎環。不似司空見慣。
西江月
作者：周紫芝（宋）

池面風翻弱絮，樹頭雨退嫣紅。撲花蝴蝶杳無蹤。又做一場春夢。便是一成去了，不成沒個來時。眼前無處說相思。要說除非夢裡。
西江月
作者：周紫芝（宋）

羅袖雲輕霧薄，醉肌玉軟花柔。相逢不道有春愁。只道春來微瘦。一點人間深意，數聲柳下輕謳。帶將離恨上歸舟。腸斷月斜時候。
西江月
作者：周紫芝（宋）

發白猶敧旅枕，溪深未掛煙莎。往來苕霅意如何。應有輕鷗笑我。細算年來活計，只消一個漁舟。金魚無分不須求。只乞鱸魚換酒。
西江月
作者：周紫芝（宋）

連理枝頭並蒂，同心帶上雙垂。背燈偷贈語低低。一點濃情先寄。翡翠釵頭摘處，鴛鴦枕上醒時。酸甜紅顆阿誰知。別是人間滋味。
西江月
作者：周紫芝（宋）

天意未教秋老，花容剗地宜霜。酒肌紅軟玉肌香。不與梨花同樣。來伴孫郎小宴，臨風為舞霓裳。更深綠水照紅妝。便是採蓮船上。
西江月
作者：周紫芝（宋）

誰把藍揉翡翠，天將蠟做梅花。晚來秋水映殘霞。水墨新描圖畫。紙上寫將心去，眼邊送卻愁來。今回相見比前回。心下忡忡越㬠。
小重山
作者：周紫芝（宋）

溪上晴山簇翠螺。曉來霜葉醉，小池荷。瑣窗秋意苦無多。簾繡卷，黃菊兩三窠。小睡擁香羅。起來勻醉粉，玉垂梭。只愁無奈夜長何。你去也，今夜早來麼。
小重山
作者：周紫芝（宋）

碧玉山圍十里湖。水雲天共遠，戲雙鳧。河陽花縣錦屏鋪。人不老，長日在蓬壺。一笑且踟躕。會騎箕尾去，上雲衢。十分深注碧琳腴。休惜醉，醉後有人扶。
漢宮春
作者：周紫芝（宋）

秋意還深，漸銀床露冷，梧葉風高。嬋娟也應為我，羞照霜毛。流年老盡，漫銀蟾、冷浸香醪。除盡把，平生怨感，一時分付離騷。傷心故人千里，問陰晴何處，還記今宵。樓高共誰同看，玉桂煙梢。南枝鵲繞，嘆此生、飄轉江皋。須更約，他年清照，為人常到寒霄。
漢宮春
作者：周紫芝（宋）

香滿箱奩，看沈犀弄水，濃麝含薰。荀郎一時舊事，盡屬王孫。殘膏剩馥，須傾囊、乞與蘭蓀。金獸暖，雲窗霧閣，為人洗盡餘醺。依稀雪梅風味，似孤山盡處，馬上煙村。從來甲煎淺俗，那忍重聞。蘇臺燕寢，下重幃、深閉孤雲。都佔得，橫斜亂影，伴他月下黃昏。
醉落魄・一斛珠
作者：周紫芝（宋）

江天雲薄。江頭雪似楊花落。寒燈不管人離索。照得人來，真個睡不著。歸期已負梅花約。又還春動空飄泊。曉寒誰看伊梳掠。雪滿西樓，人在闌干角。
醉落魄・一斛珠
作者：周紫芝（宋）

柳邊池閣。晚來卷地東風惡。人生不解頻行樂。昨日花開，今日風吹落。楊花卻似人飄泊。春雲更似人情薄。如今始信從前錯。為個蠅頭，輕負青山約。
醉落魄・一斛珠
作者：周紫芝（宋）

薰風池閣。小紅橋下荷花薄。沙平水淺山如削。水上鴛鴦，何處風吹落。今朝端午新梳掠。錦絲圍腕花柔弱。人生只有尊前樂。前度劉郎，莫負重來約。
醉落魄・一斛珠
作者：周紫芝（宋）

雲深海闊。天風吹上黃金闕。酒醒不記歸時節。三十年來，往事無人說。浮生正似風中雪。丹砂豈是神仙訣。世間生死無休歇。長伴君閒，只有山中月。
阮郎歸
作者：周紫芝（宋）

酴醿花謝日遲遲。楊花無數飛。章臺側畔盡風吹。飄零無定期。煙漠漠，草萋萋。江南春盡時。可憐蹤跡尚東西。故園何日歸。
阮郎歸
作者：周紫芝（宋）

月欞疏影照嬋娟。閒臨小玉盤。棗花金釧出纖纖。棋聲敲夜寒。飛雹冷，水精圓。夜深人未眠。笑催爐獸暖衾鴛。莫教銀漏殘。
阮郎歸
作者：周紫芝（宋）

西湖山下水潺潺。滿山風雨寒。枝頭紅日曉斕斑。越梅催曉丹。連翠葉，擁金盤。玉池生乳泉。此生三度試甘酸。欲歸歸尚難。
青玉案
作者：周紫芝（宋）

青鞋忍踏江沙路。恨人已、騎鯨去。筆底驊騮誰與度。西州重到，可憐不見，華屋生存處。秋江渺渺高臺暮。滿壁棲鴉醉時句。飛上金鸞人漫許。清歌低唱，小蠻猶在，空溼梨花雨。
青玉案
作者：周紫芝（宋）

梅花落盡人誰管。暗悽斷、傷春眼。雪後平蕪春尚淺。一簪華髮，滿襟離恨，羞作東風伴。鬥花小斛蘭芽短。猶是當時舊庭院。擬把新愁憑酒遣。春衫重看，酒痕猶在，忍放金盃滿。
菩薩蠻
作者：周紫芝（宋）

翠蛾懶畫妝痕淺。香肌得酒花柔軟。粉汗溼吳綾。玉釵敲枕稜。鬢絲雲卸膩。羅帶還重系。含笑出房櫳。羞隨臉上紅。
菩薩蠻
作者：周紫芝（宋）

風頭不定雲來去。天教月到湖心住。遙夜一襟愁。水風渾似秋。藕花迎露笑。暗水飛螢照。漁笛莫頻吹。客愁人不知。
菩薩蠻
作者：周紫芝（宋）

寶薰拂拂濃如霧。暗驚梅蕊風前度。依約似江村。餘香馬上聞。畫橋風雨暮。零落知無數。收拾小窗春。金爐檀炷深。
西地錦
作者：周紫芝（宋）

雨細欲收還滴。滿一庭秋色。闌干獨倚，無人共說，這些愁寂。手把玉郎書跡。怎不教人憶。看看又是黃昏也，斂眉峰輕碧。
謁金門
作者：周紫芝（宋）

春雨細。開盡一番桃李。柳暗曲闌花滿地。日高人睡起。綠浸小池春水。沙暖鴛鴦雙戲。薄倖更無書一紙。畫樓愁獨倚。
生查子
作者：周紫芝（宋）

春寒入翠帷，月淡雲來去。院落半晴天，風撼梨花樹。人醉掩金鋪，閒倚鞦韆柱。滿眼是相思，無說相思處。
生查子
作者：周紫芝（宋）

青絲結曉鬟，臨鏡心情懶。知為曉愁濃，畫得雙蛾淺。柳困玉樓空，花落紅窗暖。相對語春愁，只有春閨燕。
生查子
作者：周紫芝（宋）

新歡君未成，往事無人記。行雨共行雲，如夢還如醉。相見又難言，欲住渾無計。眉翠莫頻低，我已無多淚。
生查子
作者：周紫芝（宋）

清歌憶去年，共唱秦樓曲。門外月橫波，帳里人如玉。秋風吹彩雲，夢斷驚難續。別調不堪聞，紅淚銷殘燭。
生查子
作者：周紫芝（宋）

金鞍欲別時，芳草溪邊渡。不忍上西樓，怕看來時路。簾幕卷東風，燕子雙雙語。薄倖不歸來，冷落春情緒。
生查子
作者：周紫芝（宋）

輕雲淺護霜，曉日紅生砌。煙共寶薰濃，人與山長翠。銀浪酒杯濃，錦幄雙鸞戲。庭下彩衣郎，共祝千千歲。
昭君怨
作者：周紫芝（宋）

滿院融融花氣。紅繡一簾垂地。往事憶年時。只春知。風又暖。花漸滿。人似行雲不見。無計奈離情。惡銷凝。
秦樓月・憶秦娥
作者：周紫芝（宋）

東風歇。香塵滿院花如雪。花如雪。看看又是，黃昏時節。無言獨自添香鴨。相思情緒無人說。無人說。照人只有，西樓斜月。
天仙子
作者：周紫芝（宋）

雪似楊花飛不定。枝上凍禽昏欲暝。寒窗相對話分飛，簫鼓靜。燈炯炯。一曲陽關和淚聽。酒入離腸愁欲凝。往事不堪重記省。勸君莫上玉樓梯，風力勁。山色暝。忍看去時樓下徑。
漁家傲
作者：周紫芝（宋）

遇坎乘流隨分了。雞蟲得失能多少。兒輩雌黃堪一笑。堪一笑。鶴長鳧短從他道。幾度秋風吹夢到。花姑溪上人空老。喚取扁舟歸去好。歸去好。孤篷一枕秋江曉。
漁家傲
作者：周紫芝（宋）

月黑波翻江浩渺。扁舟繫纜垂楊杪。漁網橫江燈火鬧。紅影照。分明赤壁回驚棹。風靜雲收天似掃。夢疑身在三山島。浮世功名何日了。從醉倒。柁樓紅日千巖曉。
漁家傲
作者：周紫芝（宋）

休惜騎鯨人已遠。風流都被仍雲佔。腰下錦絛纏寶劍。光閃焰。人間莫作牛刀看。見說河陽花滿縣。相邀更約疏狂伴。幸有小蠻開小燕。須少款。玉堂此去知非晚。
漁家傲
作者：周紫芝（宋）

路入雲巖山窈窕。巖花滴露花頭小。香共西風吹得到。秋欲杪。天還未放秋容老。誰道水南花不好。猶勝金蕊渾如掃。留取光陰重一笑。須是早。黃花更惜重陽帽。
漁家傲
作者：周紫芝（宋）

月黑天寒花欲睡。移燈影落清尊裡。喚醒妖紅明晚翠。如有意。嫣然一笑知誰會。露溼柔柯紅壓地。羞容似替人垂淚。著意西風吹不起。空繞砌。明年花共誰同醉。
南柯子・南歌子
作者：周紫芝（宋）

蟬薄輕梳鬢，螺香淺畫眉。西湖人道似西施。人似西施濃淡、更相宜。畫燭催歌板，飛花上舞衣。殷勤猶勸玉東西。不道使君腸斷、已多時。
南柯子・南歌子
作者：周紫芝（宋）

霧帳蘭衾暖，薰爐寶篆濃。眼波猶帶睡朦朧。臥聽曉來雙燕、語春風。螺淺歡餘黛，霞銷枕處紅。斷雲飛雨怕匆匆。欲去且留情緒、兩沖沖。
南柯子・南歌子
作者：周紫芝（宋）

白羽傳觴急，金鞍躍馬遲。雲間綵鳳看雙飛。飛上碧梧枝上、穩雙棲。林下風流女，堂東坦腹兒。此郎標韻世間稀。好為伯鸞舉案、又齊眉。
朝中措
作者：周紫芝（宋）

西湖煙盡水溶溶。一笑與誰同。多謝湖邊霜菊，伴人三見秋風。兩高南北，天教看盡，吳越西東。趁取老來猶健，登臨莫放杯空。
朝中措
作者：周紫芝（宋）

大江流處是廬峰。蒼玉照晴空。何事淺鬟濃黛，卻成煙雨溟濛。如今縱有，雲濤萬頃，翠巘千重。傳語云間五老，一尊須要君同。
朝中措
作者：周紫芝（宋）

雨餘庭院冷蕭蕭。簾幕度微飆。鳥語喚回殘夢，春寒勒住花梢。無憀睡起，新愁黯黯，歸路迢迢。又是夕陽時候，一爐瀋水煙銷。
朝中措
作者：周紫芝（宋）

小桃花動著枝濃。移得伴衰翁。多謝天公憐我，一時染就輕紅。春光猶在，花枝未老，莫放尊空。休倚半巖煙樹，能消幾度東風。
朝中措
作者：周紫芝（宋）

黃昏樓閣亂棲鴉。天末淡微霞。風裡一池楊柳，月邊滿樹梨花。陽臺路遠，魚沈尺素，人在天涯。想得小窗遙夜，哀弦撥斷琵琶。
虞美人
作者：周紫芝（宋）

短牆梅粉香初透。削約寒枝瘦。惱人知為阿誰開。還伴冷煙疏雨、做愁媒。飄零苦恨春情薄。不管花開落。小池疏影弄寒沙。何似玉臺鸞鏡、對橫斜。
虞美人
作者：周紫芝（宋）

西園摘處香和露。洗盡南軒暑。莫嫌坐上適來蠅。只恐怕寒、難近玉壺冰。井花浮翠金盆小。午夢初回後。詩翁自是不歸來。不是青門、無地可移栽。
虞美人
作者：周紫芝（宋）

痴雲壓地風塵卷。雪共春寒淺。山城寒夜不燒燈。時見竹籬茅舍、兩三星。九衢風裡香塵擁。十載鰲山夢。如今獨自倚冰簷。落盡短檠紅灺、不成眠。
江城子
作者：周紫芝（宋）

夕陽低盡柳如煙。淡平川。斷腸天。今夜十分，霜月更娟娟。怎得人如天上月，雖暫缺，有時圓。斷雲飛雨又經年。思悽然。淚涓涓。且做如今，要見也無緣。因甚江頭來處雁，飛不到，小樓邊。
江城子
作者：周紫芝（宋）

碧梧和露滴清秋。小庭幽。翠煙流。羞帶一襟，明月上危樓。苦恨秋江風與月，偏管斷，這些愁。此情空道兩綢繆。信悠悠。幾時休。到得如今，剗地見無由。擬待不能思想得，無限事，在心頭。
瀟湘夜雨・滿庭芳
作者：周紫芝（宋）

樓上寒深，江邊雪滿，楚臺煙靄空濛。一天飛絮，零亂點孤篷。似我華顛雪領，渾無定、漂泊孤蹤。空悽黯，江天又晚，風袖倚蒙茸。吾廬，猶記得，波橫素練，玉做寒峰。更短坡煙竹，聲碎玲瓏。擬問山陰舊路，家何在、水遠山重。漁蓑冷，扁舟夢斷，燈暗小窗中。
瀟湘夜雨・滿庭芳
作者：周紫芝（宋）

曉色凝暾，霜痕猶淺，九天春意將回。隔年花信，先已到江梅。瀋水煙濃如霧，金波滿、紅袖雙垂。仙翁醉，問春何處，春在玉東西。瑤臺。人不老，還從東壁，來步天墀。且細看八磚，花影遲遲。會見朱顏綠鬢，家長近、咫尺天威。君知否，天教雨露，常滿歲寒枝。
瀟湘夜雨・滿庭芳
作者：周紫芝（宋）

江繞淮城，雲昏楚觀，一枝煙笛誰橫。曉風吹帽，霜日照人明。暗惱潘郎舊恨，應追念、菊老殘英。秋空晚，茱萸細拈，醽醁為誰傾。人間，真夢境，新愁未了，綠鬢星星。問明年此會，誰寄幽情。倚盡一樓殘照，何妨更、月到簾旌。憑闌久，歌君妙曲，誰是米嘉榮。
瀟湘夜雨・滿庭芳
作者：周紫芝（宋）

楚尾江橫，斗南山秀，輞川誰畫新圖。幾時天際，平地出方壺。應念江南倦客，家何在、飄泊江湖。天教共，銀濤翠壁，相伴老人娛。長淮，看不盡，風帆落處，天在平蕪。算人間此地，豈是窮途。好與婆娑盡日，應須待、月到金樞。山中飲，從教笑我，白首醉模糊。
宴桃源・如夢令
作者：周紫芝（宋）

簾幕疏疏風透。庭下月寒花瘦。寬盡沈郎衣，方寸不禁僝僽。難受。難受。燈暗月斜時候。
宴桃源・如夢令
作者：周紫芝（宋）

林外野塘煙膩。衣上落梅香細。瘦馬步凌兢，人在亂山叢裡。憔悴。憔悴。回望小樓千里。
宴桃源・如夢令
作者：周紫芝（宋）

綠盡小池芳草。門外柳垂春晝。花上雨廉纖，簾幕燕來時候。消瘦。消瘦。依約粉香襟袖。
宴桃源・如夢令
作者：周紫芝（宋）

舊日荼䕷時候。酒涴粉香襟袖。老去惜春心，試問孫郎知否。花瘦。花瘦。剪取一枝重嗅。
滿江紅
作者：周紫芝（宋）

寂寂江天，雪又滿、晚來風急。空懊恨、散鹽飛絮，未成輕集。萬里長空飛不到，珠簾卷盡還羞入。問向晚、誰欲畫漁莎，寒江立。天黯淡，催殘日。波浩渺，添寒力。又何如聊遣，舞衣紅溼。好與月娥臨晚砌，莫教先放梅花拆。便準擬、一醉廣寒宮，千山白。
定風波令・定風波
作者：周紫芝（宋）

梅粉梢頭雨未乾。淡煙疏日帶春寒。暝鴉啼處，人在小樓邊。芳草只隨春恨長，塞鴻空傍碧雲還。斷霞銷盡，新月又嬋娟。
蝶戀花
作者：周紫芝（宋）

天意才晴風又雨。催得風前，日日吹輕絮。燕子不飛鶯不語。滿庭芳草空無數。春去可堪人去也。枝上殘紅，不忍抬頭覷。假使留春春肯住。喚誰相伴春同處。
永遇樂
作者：周紫芝（宋）

槐幄如雲，燕泥猶溼，雨餘清暑。細草搖風，小荷擎雨，時節還端午。碧羅窗底，依稀記得，閒系翠絲煙縷。到如今、前歡如夢，還對彩絛無語。榴花半吐，金刀猶在，往事更堪重數。艾虎釵頭，菖蒲酒裡，舊約渾無據。輕衫如霧，玉肌似削，人在畫樓深處。想靈符、無人共帶，翠眉暗聚。
驀山溪
作者：周紫芝（宋）

月眉星眼，閬苑真仙侶。嬌小正笄年，每當筵、愁歌怕舞。水亭煙樹，春去已無蹤，桃源路。知何處。往事如風絮。如今聞道，誤剪香雲縷，閒系小烏紗，更無心、淺勻深注。三山路杳，終不是人間，知誰與。吹簫女。共駕青鸞去。
品令
作者：周紫芝（宋）

西風持酒。誚不做、愁時候。機雲兄弟，坐中玉樹，瓊枝高秀。且莫勸人歸去，坐來未久。甘泉書奏。報幽障、沈烽後。明朝重九，茱萸休惱，淚沾襟袖。怕衰黃花，也解笑人白首。
品令
作者：周紫芝（宋）

霜蓬零亂。笑綠鬢、光陰晚。紫茱時節，小樓長醉，一川平遠。休說龍山佳會，此情不淺。黃花香滿。記白苧、吳歌軟。如今卻向，亂山叢裡，一枝重看。對著西風搔首，為誰腸斷。
清平樂
作者：周紫芝（宋）

蘆州晚淨。雨罷江如鏡。屬玉雙飛棲不定。數點晚來煙艇。夢迴滿眼淒涼。一成無奈思量。舟在綠楊堤下，蟬嘶欲盡斜陽。
清平樂
作者：周紫芝（宋）

煙鬟斂翠。柳下門初閉。門外一川風細細。沙上暝禽飛起。今宵水畔樓邊。風光宛似當年。月到舊時明處，共誰同倚闌干。
清平樂
作者：周紫芝（宋）

青春欲暮。柳下將飛絮。月到階前梅子樹。啼得杜鵑飛去。人歸不掩朱門。一成過了黃昏。只有瑣窗紅蠟，照人猶自銷魂。
清平樂
作者：周紫芝（宋）

團欒小樹。天與香無數。薄豔不盡風日苦。剩著紅油遮護。移栽未到江南。香山鼻觀先參。勾引老情偏醉，錦薰籠暖春酣。
清平樂
作者：周紫芝（宋）

淺妝勻靚。一點閒心性。臉上羞紅凝不定。惱亂酒愁花病。晚來淚搵殘霞。墜鬟小玉釵斜。細雨一簾春恨，東風滿地桃花。
清平樂
作者：周紫芝（宋）

東風庭戶。紅滿桃花樹。準擬踏青南陌路。雙鳳繡鞋新做。鞦韆月掛黃昏。畫堂深掩朱門。立盡花陰歸去，此時別是銷魂。
浪淘沙
作者：周紫芝（宋）

江上送年歸。還似年時。屠蘇休恨到君遲。覓得醉鄉無事處，莫放愁知。紅灺一燈垂。應笑人衰。鶴長鳧短怨他誰。明日江樓春到也，且醉南枝。
浪淘沙
作者：周紫芝（宋）

落日在闌干。風滿晴川。坐來高浪擁銀山。白鷺欲棲飛不下，卻入蒼煙。千里水雲寒。正繞煙鬟。拍浮須要酒杯寬。天與吾曹供一醉，不是人間。
踏莎行
作者：周紫芝（宋）

風翠輕翻，霧紅深注。鴛鴦池畔雙魚樹。合歡鳳子也多情，飛來連理枝頭住。欲付濃愁，深憑尺素。戲魚波上無尋處。教誰試與問花看，如何寄得香箋去。
踏莎行
作者：周紫芝（宋）

燕子歸來，梅花又落。緗桃雨後燕支薄。眼前先自許多愁，斜陽更在春池閣。夢裡新歡，年時舊約。日長院靜空簾幕。幾回猛待不思量，抬頭又是思量著。
踏莎行
作者：周紫芝（宋）

鵲報寒枝，魚傳尺素。晴香暗與風微度。故人還寄隴頭梅，憑誰為作梅花賦。柳外朱橋，竹邊深塢。何時卻向君家去。便須倩月與徘徊，無人留得花常住。
踏莎行
作者：周紫芝（宋）

情似遊絲，人如飛絮。淚珠閣定空相覷。一溪煙柳萬絲垂，無因系得蘭舟住。雁過斜陽，草迷煙渚。如今已是愁無數。明朝且做莫思量，如何過得今宵去。
雨中花令
作者：周紫芝（宋）

山雨細、泉生幽谷，水滿平田。雪繭紅蠶熟後，黃雲隴麥秋間。武陵煙暖，數聲雞犬，別是山川。嗟老去、倦遊蹤跡，長恨華顛。行盡吳頭楚尾，空慚萬壑千巖。不如休也，一庵歸去，依舊雲山。
點絳唇
作者：周紫芝（宋）

燕子風高，小桃枝上花無數。亂溪深處。滿地飛紅雨。喚得春來，又送春歸去。渾無緒。劉郎前度。空記來時路。
點絳唇
作者：周紫芝（宋）

人道長生，算來世上何曾有。玉尊長倒。早是人間少。四十年來，歷盡閒煩惱。如今老。大家開口。贏得花前笑。
臨江仙
作者：周紫芝（宋）

水遠山長何處去，欲行人似孤雲。十分瘦損沈休文。忍將秋水鏡，容易與君分。試問梨花枝上雨，為誰彈滿清尊。一江風月黯離魂。平波催短棹，小立送黃昏。
臨江仙
作者：周紫芝（宋）

記得武陵相見日，六年往事堪驚。回頭雙鬢已星星。誰知江上酒，還與故人傾。鐵馬紅旗寒日暮，使君猶寄邊城。只愁飛詔下青冥。不應霜塞晚，橫槊看詩成。
好事近
作者：周紫芝（宋）

江路繞青山，山翠撲衣輕溼。誰釀晚來雲意，做一天愁色。竹溪斜度盡籃輿，疏梅暗香入。何處最關心事，恨落梅風急。
好事近
作者：周紫芝（宋）

香蠟染宮黃，不屬世間風月。分我照寒金蕊，伴小窗愁絕。高標獨步本無雙，一枝為誰折。壓盡半春桃李，任滿山如雪。
好事近
作者：周紫芝（宋）

簾外一聲歌，傾盡滿城風月。看到酒闌羞處，想多情難說。周郎元是個中人，如今鬢如雪。自恨老來腸肚，誚不堪摧折。
好事近
作者：周紫芝（宋）

雨後欲斜陽，紅滿井梧風葉。還是夜來時候，共小軒明月。不關纖手與調冰，消除這些熱。自是月娥肌骨，似玉壺香雪。
好事近
作者：周紫芝（宋）

春似酒杯濃，醉得海棠無力。誰染玉肌豐臉，做燕支顏色。送春風雨最無情，吹殘也堪惜。何似且留花住，喚小鬟催拍。
好事近
作者：周紫芝（宋）

秋意總關愁，那更與君輕別。從此共誰同醉，恨老來風月。遙知手板笑看雲，江邊醉時節，應為老人回首，記白頭如雪。
酹江月・念奴嬌
作者：周紫芝（宋）

冰輪飛上，正金波翻動，玉壺新綠。風帽還猗清露滴，凜凜微生寒粟。白玉樓高，水精簾卷，十里堆瓊屋。千山人靜，怒龍聲噴蘄竹。夜久鬥落天高，銀河還對瀉，冷懸雙瀑。此地人間何處有，難買明珠千斛。弄影人歸，錦袍何在，更誰知鴻鵠。素光如練，滿天空掛寒玉。
酹江月・念奴嬌
作者：周紫芝（宋）

楚山無盡，看西來新擁，石城雙旆。立馬花邊金鐙暖，遙想元戎小隊。白雪歌成，莫愁去後，往事空千載。一時吟嘯，風流不減前輩。聞道夢澤南州，日高初睡足，雅宜高會。老去愁多誰念我，空對雲山蒼翠。南雁歸時，白頭應記得，尊前傾蓋。送君南浦，無情空恨江水。
感皇恩
作者：周紫芝（宋）

殘月掛徵鞍，路長山繞。獨擁寒貂犯霜曉。水邊林下，孤負此生多少。星星空滿鬢，因誰有。不如辦個，短蓑長釣。喚取輕鷗伴人老。思量也勝，看人眉頭眼腦。世間渾是夢，何時了。
感皇恩
作者：周紫芝（宋）

玉箸點椒花，年華又杪。絳蠟燒殘暗催曉。小窗醒處，夢斷月斜江悄。故山春欲動，歸程杳。天意不放，人生長少。富貴應須致身早。此宵長願，贏取一尊娛老。假饒真百歲，能多少。
感皇恩
作者：周紫芝（宋）

無事小神仙，世人誰會。著甚來由自縈繫。人生須是，做些閒中活計。百年能幾許，無多子。近日謝天，與片閒田地。作個茅堂待打睡。酒兒熟也，贏取山中一醉。人間如意事，只此是。
感皇恩
作者：周紫芝（宋）

江上一山橫，偶來同住。山北山南共來去。今朝何事，目送徵鴻輕舉。可堪吹不斷，梨花雨。千里莫厭，重霄雲路。飛下彤庭伴鵷鷺。紫騮烏帽，看盡章臺風絮。故人應問我，今何處。
感皇恩
作者：周紫芝（宋）

何處是雲庵，本來無住。雲共誰來共誰去。菊籬杯酒，聊為淵明頻舉。幅巾應屢溼，斜川雨。此去常恨，相從無路。記取孤飛水邊鷺。重來一笑，又是柳飛殘絮。夢魂飛不到，君閒處。
洞仙歌
作者：周紫芝（宋）

江梅吹盡，更幽蘭香度。可惜濃春為誰住。最嫌他、無數輕薄桃花，推不去，偏守定、東風一處。病來應怕酒，□眼常醒，老去羞春似無語。準擬強追隨，管領風光，人生只、歡期難預。縱留得、梨花做寒食，怎吃他朝來，這般風雨。
賀新郎
作者：周紫芝（宋）

白首歸何晚。笑一椽、天教負與，楚江南岸。門外春山晚無數，只有匡廬似染。但想像、紅妝不見。誰念香山當日事，漫青衫、淚溼人誰管。歌舊曲，空悽怨。將軍未老身歸漢。算功名、過了唯有，古詞塵滿。誰似淵明拚得老，飽看雲山萬點。況此老、斜川不遠。終待我他年自，剪黃花、一酹重陽盞。君為我，休辭勸。
蘇幕遮
作者：周紫芝（宋）

水傍邊，山盡處。喚取雲來，共我山頭住。分得一江風共雨。滿院芙蓉，更聽紅妝舞。趁霜晴，閒獨步。那裡煙村，有個梅花樹。小徑斜穿來又去。醉後知他，有甚青雲路。
蘇幕遮
作者：周紫芝（宋）

老相邀，山作伴。千里西來，始識廬山面。愛酒揚雄渾不管。天與鄰翁，來慰窮愁眼。似驚鴻，吹又散。畫柯橫江，望斷江南岸。地角天涯無盡遠。一闋清歌，且放梨花滿。
一剪梅・一翦梅
作者：周紫芝（宋）

無限江山無限愁。兩岸斜陽，人上扁舟。闌干吹浪不多時，酒在離尊，情滿滄洲。早是霜華兩鬢秋。目送飛鴻，那更難留。問君尺素幾時來，莫道長江，不解西流。
千秋歲
作者：周紫芝（宋）

小春時候。晴日吳山秀。霜尚淺，梅先透。波翻醽醁盞，霧暖芙蓉繡。持壽酒。仙娥特地回雙袖。試問春多少。恩入芝蘭厚。松不老，山長久。星佔南極遠，家是椒房舊。君一笑。金鸞看取人歸後。
千秋歲
作者：周紫芝（宋）

當年文焰。蜀錦詞華爛。年正少，聲初遠。手攀天上桂，書奏蓬萊殿。人盡道，洛陽盛事今重見。千尺青蒼幹。直節凌霄漢。天未識，應嗟晚。飲殘長壽盞，歸奉春皇燕。金葉滿。擗麟且受麻姑勸。
千秋歲
作者：周紫芝（宋）

送春歸去。說與愁無數。君去後，歸何處。人應空懊惱，春亦無言語。寒日暮，騰騰醉夢隨風絮。盡日間庭雨。紅溼鞦韆柱。人恨切，鶯聲苦。擬傾澆悶酒，留取殘紅樹。春去也，不成不為愁人住。
風入松
作者：周紫芝（宋）

禁菸過後落花天。無奈輕寒。東風不管春歸去，共殘紅、飛上鞦韆。看盡天涯芳草，春愁堆在闌干。楚江橫斷夕陽邊。無限青煙。舊時雲去今何處，山無數、柳漲平川。與問風前回雁，甚時吹過江南。
憶王孫
作者：周紫芝（宋）

梅子生時春漸老。紅滿地、落花誰掃。舊年池館不歸來，又綠盡、今年草。思量千里鄉關道。山共水、幾時得到。杜鵑只解怨殘春，也不管、人煩惱。
減字木蘭花
作者：周紫芝（宋）

快風消暑。門近雨邊梅子樹。晝夢騰騰。急雨聲中喚不醒。輕衫短箑。林下日長聊散發。無計醫貧。長作雲山高臥人。
採桑子
作者：周紫芝（宋）

雲蹤老去渾無定，飄泊寒空。又被東風。吹過江南第幾峰。長安市上看花眼，不到衰翁。好趁歸鴻。家在西巖碧桂叢。
漁父詞・漁父
作者：周紫芝（宋）

好個神仙張志和。平生只是一漁蓑。和月醉，棹船歌。樂在江湖可奈何。
漁父詞・漁父
作者：周紫芝（宋）

禁中圖畫訪玄真。晚得歌詞獻紫宸。天一笑，物皆春。依舊扁舟釣白蘋。
漁父詞・漁父
作者：周紫芝（宋）

解印歸來暫結廬。有時同釣水西魚。閒著屐，醉騎驢。分明人在輞川圖。
漁父詞・漁父
作者：周紫芝（宋）

趁梅尋得水邊枝。獨棹漁船卻過溪。人似玉，醉如泥。閒歌五色線中詩。
導引
作者：無名氏（宋）

長樂晚彩戲萊衣。奄忽夢報仙期。帝鄉渺渺乘鸞去，啼紅嬪御不勝悲。蒼梧煙水杳難追。腸斷處、過江時。銀濤千萬疊，不知何處是瑤池。
六州
作者：無名氏（宋）

中興運，孝治格昇平。回騩馭，弭鳳駕，冊寶初上鴻名。龍樓問寢候雞鳴。更翻萊戲綵衣輕。坤躔夜照老人星。金觴上壽，長願燕慈寧。乘雲何處去，愁斷紫簫聲。追思金殿，椒壁丹楹。又誰知、勤儉仁明。風行化被宮庭。佑聖主，底明時。陰功暗及生靈。離宮晚、花卉娉婷。甲觀高、潮海崢嶸。往事回頭忽飄零。空留嬪御，掩泣望霓旌。會稽山翠，永祐陵高，而今便是蓬瀛。
十二時・憶少年
作者：無名氏（宋）

炎圖景運正延鴻。文思坐深宮。慈寧大養，樂事時奏宸聰。皇齡永，恩霈下，遍寰中。君王乘彩服，嬪御上瑤鍾。年年誕節，就盈吉月，交慶流虹。歡洽意方濃。不覺仙遊渺邈，但號泣蒼穹。追慕念音容。詩書慈儉，配古追蹤。躬行四德，誰知繼、二南風。移盼俄空，寶鑑脂澤塵封。清都遠，帝鄉遙，杳難通。想雲軿、還上瀛蓬。稽山何在，當年禹宅，萬古蔥蔥。最難堪，潮頭定，海波融。
導引
作者：無名氏（宋）

返虞長樂，猶是憶賓天。何事駕仙軿。簫笳儀衛辭宮闕，移仗入雲煙。於皇清廟敞華筵。昭穆謹承先。千秋長奉烝嘗孝，永享中興年。
導引
作者：無名氏（宋）

鼎湖龍遠，九祭畢嘉觴。遙望白雲鄉。簫笳悽咽離天闕，千仗儼成行。聖神昭穆盛重光。寶室萬年藏。皇心追慕思無極，孝饗奉烝嘗。
導引
作者：無名氏（宋）

鳳簫聲斷，縹緲溯丹邱。猶是憶河洲。熒煌寶冊來天上，何處訪仙遊。蔥蔥郁郁瑞光浮。嘉酌侑芳羞。雕輿繡幰歸新廟，百世與千秋。
導引
作者：無名氏（宋）

中興復古，孝治日昭鴻。原廟飾瑰宮。金壁千門磻萬磶，楹桷竟穹崇。亭童芝蓋擁旌龍。列聖儼相從。共錫神孫千萬壽，龜鼎亙衡嵩。
導引
作者：無名氏（宋）

坤儀厚載，遺德滿寰中。歸御廣寒宮。玉容如在飈輿遠，長樂起悲風。霓旌絳節下層空。雲闕曉瞳曨。真遊千載安原廟，聖孝與天通。
導引
作者：無名氏（宋）

深仁厚德，流澤自無窮。仙馭倏賓空。衣冠未返蒼梧遠，遙望鼎湖龍。人間彷彿認天容。縹緲五雲中。帝城猶有遺民在，垂淚向西風。
導引
作者：無名氏（宋）

金殿晚、愁結坤寧。天下母、忽仙升。雲山浩浩歸何處，但聞空際綵鸞聲。紫簫斷後無蹤跡，煙靄靄，夜澄澄。曉夢到瑤城。當時花木正冥冥。
六州
作者：無名氏（宋）

娟娟月，初未缺，忽沈西。桂枝殘，寒兔下，惟見露腳斜飛。六宮歌笑奉瑤墀。一朝寂寞掩褘衣。夜星不動玉鸞嘶。沈沈何處，愁霧鎖金扉。群仙瞻道範，肅駕到蓬池。紫清逸轡，飛電賓士。又誰知。一世柔儀。椒塗玉鈕金螭。贊聖主，膺天命，功勤曾佐雍熙。瑤天隔，玉闥低迷。五雲高、絳府參差。往事如今好尋思。留得香箋鏤管、寫新詩。但看芳猷美，寶冊傳徽。隆名萬古昭垂。
十二時・憶少年
作者：無名氏（宋）

皇家景運合無疆。天子坐明堂。豐年多黍，四方爭報時康。酒常清，花易好，壽君王。天宮見玉女，大笑億千場。不知何事，椒塗暗淡，瑤殿淒涼。寶鏡玉臺光。可奈畫眉人去，脂澤散餘芳。極目望瀟湘。波遙草遠，只見殘陽。南山古阜，松柏茂，蔚蒼蒼。杳靄宮商。風過金殿琳琅。道歌繁，嚴鼓近，慘悲傷。水凝愁，山攢恨，煙淡雲黃。神山何在，蟠桃已遠，弱水何長。最難堪，回翟雉，返鸞凰。向芙蓉別殿、謾焚香。
導引
作者：無名氏（宋）

紫鸞飛去，玉殿鎖坤寧，珠箔儼銀屏。仙家不似人間世，無處覓雲軿。金鋪肅肅湛嚴扃，天冊下彤庭。嘉觴好在新宮薦，萬世妥神靈。
導引
作者：無名氏（宋）

秋月冷、秋鶴無聲。清禁曉、動皇情。玉笙忽斷今何在，不知誰報玉樓成。七星授轡驂鸞種，人不見、恨難平。何以返霓旌。一天風露苦悽清。
導引
作者：無名氏（宋）

皇家多慶，親壽與天長。德業播輝光。焜煌寶冊來清禁，玉篆映金相。庭闈尊奉會明昌。佳氣溢康莊。洪禧申輯名增衍，億載頌無疆。
導引
作者：無名氏（宋）

上皇天大，華旦煥堯文。鴻福浩無垠。羽龍俄駕靈輴去，空鎖鼎湖雲。稽山翠擁浙江濆。歸旆卷繽紛。仙遊指日嚴升祔，萬載頌高勳。
導引
作者：無名氏（宋）

虞觴奉主，仙馭返皇宮。禮典極欽崇。雲旗前導開清廟，龍管咽薰風。巍巍堯父告神功。追慕孝誠通。千秋萬歲中興統，宗祀與天同。
導引
作者：無名氏（宋）

中興揖遜，功德仰兼隆。仁澤被華戎。鼎湖俄痛遺弓墮，日日想威容。柔儀懿範與堯同。飈馭儼相從。靈宮真館偕來燕，垂裕永無窮。
導引
作者：無名氏（宋）

皇家盛事，三殿慶重重。聖主極推崇。瑤編寶列相輝映，歸美意何窮。鈞韶九奏度春風。彩仗煥儀容。歡聲和氣彌寰宇，皇壽與天同。
導引
作者：無名氏（宋）

重親萬壽，八帙衍新元。禮典備文孫。溫溫和氣迎長日，寶冊煥瑤琨。徽音顯號自堯門。德行已該存。更期昌算齊箕翼，愈久愈崇尊。
導引
作者：無名氏（宋）

笳鼓發、雲慘寒空。丹旐去、卷悲風。憂勤六載親幾務，有巍巍、聖德仁功。褰裳尊處大安宮。荊鼎就、遽遺弓。仙遊攀不及，臣民號慟訴蒼穹。
導引
作者：無名氏（宋）

龜書畀姒，歷數在皇躬。揖遜仰高風。鼎湖龍去遺弓墮，冠劍鎖深宮。塗山齊德翊成功。仙魄蚤賓空。珍臺閒館棲神地，獻饗永無窮。
導引
作者：無名氏（宋）

思齊文母，盛德比姜任。擁佑極恩深。湯孫歸美熙鴻號，鏤玉更繩金。虞庭萬闢萃華簪。法仗儼天臨。展闈慶典年年舉，千古播徽音。
六州
作者：無名氏（宋）

皇撫極，明德貫乾坤。信星列，卿雲爛，輝亙紫微垣。思報貺、明詔祠宮，練時搜曠典，紫畤觚壇，昭孝德、親御和鑾。振鷺玉珊珊。精純謁款，膋蕭爌煬。黃流湛澹，百末布生蘭。扣天閽，延飛駕，相彷佛，降雲端。神光集，嘉響應，靄靄萬衣冠。竣熙事清曉輕寒。恣榮觀。華衣霧縠般般。乾坤並貺慶君歡。翹首聖恩寬。遵皇極，沛天澤，靈心懌，龜鼎永尊安。
十二時・憶少年
作者：無名氏（宋）

宵景霽，河漢清夷。曠典講明時。合祛升侑，孝德爰熙。陳裸閟宮，澹觴太室，來奏天儀。駟蒼螭。玉輅馭蕤綏。觚陸展躬祠。長梢飾玉，翠羽秀金支。華始倡，雅韻出宮垂。神來下，雲車風馬，繽暗藹、宴棲遲。畢觴流胙，紫煙竣事，棠梨回謁，宣室受蕃釐。盛德無心專饗，端為民祈。雲恩有截，雨澤霈無涯。君王愉樂，和氣溢瑤卮。壽天齊。長擁神基。
奉禮歌
作者：無名氏（宋）

葭飛璇龠，孕初陽。雲絕清檯、薦景祥。風應律，日重光。歲功順，底金穰，壽而康。庭壺樂無疆。皇展報，新禮樂，觚陛詠賓鄉。珠幄熉黃。登瑞繅，陳俎豆，澹嘉觴。袞衣輝煥，寶佩琳琅。奠椒漿。慶陰陰，神來下，鳳翥龍驤。靈燕喜，錫符仍降嘏，鏞管琳琅。歡亮神之出，祓蘭堂。輦路天香。輕煙半襲旗常。祉滂洋。受釐宣室，返馭齋房。恩與風翔。華封祝、皇來有慶，八荒同壽，寶曆無疆。
降仙台
作者：無名氏（宋）

星芒收採，雲容放曉，羲馭漸揚明。觚壇竣事，齋風襲、袞衣輕。鑾路塵清。甘泉鹵簿，祲威肅、回軫旋衡。千官道從粲簪纓。鈞奏間韶英。瞻龍闈，近鳳城。都人云會，芬茀夾道歡迎。宸極尊榮。卮玉慶熙成。瓊樓天上起和聲。布春澤，洪暢寰瀛。嵩呼萬歲，鰲三抃、頌昇平。
導引
作者：無名氏（宋）

霜月苦、宮鼓鼕鼕。霓旐啟、鶴闈空。洞簫聲斷知何處，海山依約五雲東。玉符龍節參神閟，昭聖眷、慘天容。千古恨無窮。遍山松柏撼悲風。
導引
作者：無名氏（宋）

三弄曉、雲黯天低。攀六引、轉悲悽。儉慈孝哲鍾天性，深仁厚澤遍群黎。東西南北傒商霓。功甫就、別宸閨。臣民千古恨，幾時羽衛帶潮歸。
六州
作者：無名氏（宋）

明天子，昔日丕纂鴻圖。躬道德，崇學問，稽古訓，訪群儒。日親廣廈、論唐虞。講求政治、想都俞。君臣一德、志交孚。外夷效順，猶自選車徒。仁恩沾四國，固結滿寰區。千年宗社，萬歲規摹。重新天命出乾符。老癃策杖相扶。願觀德化遍方隅。幸無死須臾。謂宜聖壽等嵩呼。遽登雲輿。上龍湖。宸居幽寂紫雲孤。宸章寶畫，但與日星俱。龍帷鳳翣已載塗。忍聽笳鼓嗟呼。
十二時・憶少年
作者：無名氏（宋）

戈綈革舄最仁賢。儉德自躬全。憂勤庶政，三十餘年。金風肅，秋漸老，攝調ち。忱恂遍，群祀號泣訴旻天。綴衣將出，神凝玉幾，一夜登仙。弓墮隔蒼煙。七月有來同軌，引紼動靈輇。悽愴淚潸然。行號巷哭，薤露聲傳。東城去路，驚濤忍見江船。憔悴山川。不禁簫鼓咽，山陰處，茂林修竹芊芊。望陵宮，應弗遠，金粟堆前。人徒慕戀，百神警待，盤翥驅先。戴鴻恩，空痛慕，淚珠連。千秋歲、功德寄華編。
導引
作者：無名氏（宋）

中興四葉，休德繼昭清。王度日熙平。氣調玉燭金穰應，八表頌聲騰。中原圖籍入宸廷。列聖慰真靈。袞龍登廟遊仙闕，億萬載尊承。
導引
作者：無名氏（宋）

中興五葉，天子肇明禋。一德格高旻。寧皇至聖功超古，萬國慕深仁。徽稱顯號又還新。功德粲雕珉。乾坤繪畫終難盡，遺澤在斯民。
滿庭芳
作者：無名氏（宋）

若論風流，無過圓社，拐膁蹬躡搭齊全。門庭富貴，曾到御簾前。灌口二郎為首，趙皇上、下腳流傳。人都道、齊雲一社，三錦獨爭先。花前。並月下，全身繡帶，偷側雙肩。更高而不遠，一搭打鞦韆。球落處、圓光膁拐，雙佩劍、側躡相連。高人處，翻身佶料，天下總呼圓。
滿庭芳
作者：無名氏（宋）

十二香皮，裁成圓錦，莫非年少堪收。綠楊深處，恣意樂追遊。低拂花梢慢下，侵雲漢、月滿當秋。堪觀處，偷頭十字拐，舞袖拂銀鉤。肩尖，並拐搭，五陵公子，恣意忘憂。幾回沈醉，低築傍高樓。雖不遇文章高貴，分左右、曾對王候。君知否，閒中第一，占斷是風流。
鷓鴣天
作者：無名氏（宋）

遇酒當歌酒滿斟。一觴一詠樂天真。三杯五盞陶情性，對月臨風自賞心。環列處，總佳賓。歌聲繚亮遏行雲。春風滿座知音者，一曲教君側耳聽。
滿庭芳
作者：無名氏（宋）

共慶清朝，四時歡會，賀筵開會集佳賓。風流鼓板，法曲獻仙音。鼓笛令、無雙多麗，十拍板、音韻宣清。文序子，雙聲疊韻，有若瑞龍吟。當筵，聞品令，聲聲慢處，丹鳳微鳴。聽清風八韻，打拍底、更好精神。安公子、傾杯未飲，好女兒、齊隔簾聽。真無比、最高樓上，一曲稱人心。
水調歌頭
作者：無名氏（宋）

八蠻朝鳳闕，四境絕狼煙。太平無事，超烘聚哨效梨園。笛弄崑崙上品，篩動雲陽妙選，畫鼓可人憐。亂撒真珠迸，點滴雨聲喧。韻堪聽，聲不俗，駐雲軒。諧音節奏，分明花裡遇神仙。到處朝山拜岳，長是爭籌賭賽，四海把名傳。幸遇知音聽，一曲贊堯天。
西江月
作者：無名氏（宋）

麼六把門已定，二四三五成梁。須知四六做煙梁。五六單行無障。擲得麼三採出，填胲此處高強。到家先起妙無雙。號曰金贏取賞。
卜算子
作者：無名氏（宋）

我有一枝花，斟我些兒酒。唯願花心似我心，歲歲長相守。滿滿泛金盃。重把花來嗅。不願花枝在我旁，付與他人手。
浪淘沙令
作者：無名氏（宋）

今日□筵中。酒侶相逢。大家滿滿泛金鍾。自起自斟還自飲，一笑春風。傳與主人翁。權且饒儂。儂今沈醉眼朦朧。此酒可憐無伴飲，付與諸公。
調笑令
作者：無名氏（宋）

花酒。滿筵有。酒滿金盃花在手。頭上戴花方飲酒。飲罷了高叉手。琵琶撥盡相思調。更向當筵舞袖。
花酒令
作者：無名氏（宋）

花酒。是我平生結底親朋友。十朵五枝花，三杯兩盞酒。休問南辰共北斗。任從他鳥飛兔走。酒滿金卮花在手。且戴花飲酒。
錦纏道
作者：無名氏（宋）

燕子呢喃，景色乍長春晝。睹園林、萬花如繡。海棠經雨胭脂透。柳展宮眉，翠拂行人首。向郊原踏青，恣歌攜手。醉醺醺、尚尋芳酒。間牧童、遙指孤村道。杏花深處，那裡人家有。
浣溪沙
作者：無名氏（宋）

水漲魚天拍柳橋。雲鳩拖雨過江皋。一番春信入東郊。閒碾鳳團消短夢，靜看燕子壘新巢。又移日影上花梢。
如夢令
作者：無名氏（宋）

鶯嘴啄花紅溜。燕尾點波綠皺。指冷玉笙寒，吹徹小梅春透。依舊。依舊。人與綠楊俱瘦。
金明池
作者：無名氏（宋）

瓊苑金池，青門紫陌，似雪楊花滿路。雲日淡、天低晝永，過三點、兩點細雨。好花枝、半出牆頭，似悵望、芳草王孫何處。更水繞人家，橋當門巷，燕燕鶯鶯飛舞。怎得東君長為主，把綠鬢朱顏，一時留住。佳人唱、金衣莫惜，才子倒、玉山休訴。況春來、倍覺傷心，念故國情多，新年愁苦。縱寶馬嘶風，紅塵拂面，也則尋芳歸去。
眼兒媚
作者：無名氏（宋）

楊柳絲絲弄輕柔。煙縷織成愁。海棠未雨，梨花先雪，一半春休。而今往事難重省，歸夢繞秦樓。相思只在，丁香枝上，豆蔻梢頭。
青玉案
作者：無名氏（宋）

一年春事都來幾。早過了、三之二。綠暗紅嫣渾可事。綠楊庭院，暖風簾幕，有個人憔悴。買花載酒長安市。又爭似家山見桃李。不枉東風吹客淚，相思難表，夢魂無據，惟有歸來是。
聲聲令・勝勝令
作者：無名氏（宋）

簾移碎影，香褪衣襟。舊家庭院嫩苔侵。東風過盡，暮雲鎖、綠窗深。怕對人、閒枕剩衾。樓底輕陰。春信斷、怯登臨。斷腸魂夢兩沈沈。花飛水遠，便從今、莫追尋。又怎禁、驀地上心。
臨江仙
作者：無名氏（宋）

綠暗汀洲三月暮，落花風靜帆收。垂楊低映木蘭舟。半篙春水滑，一段夕陽愁。灞水橋東回首處，美人親上簾鉤。青鸞無計入紅樓。行雲歸楚峽，飛夢到揚州。
怨王孫・憶王孫
作者：無名氏（宋）

夢斷漏悄。愁濃酒惱。寶枕生寒，翠屏向曉。門外誰掃殘紅。夜來風。玉簫聲斷人何處。春又去。忍把歸期負。此情此恨此際，擬託行雲。問東君。
鳳凰閣
作者：無名氏（宋）

遍園林綠暗，渾如翠幄。下無一片是花萼。可恨狂風橫雨，忒煞情薄。盡底把、韶華送卻。楊花無奈，是處穿簾透幕。豈知人意正蕭索。春去也，這般愁、沒處安著。怎奈向、黃昏院落。
祝英臺近
作者：無名氏（宋）

剪酴醿、移紅藥，深院教鸚鵡。消遣宿酲，敧枕燻沈炷。自從載酒西湖，探梅南浦，久不見、雪兒歌舞。恨無據。因甚不展眉頭，凝愁過百五。雙燕見情，難寄斷腸句。可憐淚溼青綃，怨題紅葉，落花亂、一簾風雨。
鷓鴣天
作者：無名氏（宋）

枝上流鶯和淚聞。新啼痕間舊啼痕。一春魚鳥無訊息，千里關山勞夢魂。無一語，對芳尊。安排腸斷到黃昏。甫能炙得燈兒了，雨打梨花深閉門。
長相思
作者：無名氏（宋）

紅滿枝。綠滿枝。宿雨厭厭睡起遲。閒庭花影移。憶歸期。數歸期。夢見雖多相見稀。相逢知幾時。
謁金門
作者：韋莊（宋）

春雨足。染就一溪新綠。柳外飛來雙羽玉。弄晴相對浴。樓外翠簾高軸。倚遍欄干幾曲。雲淡水平煙樹簇。寸心千里目。
探春令
作者：無名氏（宋）

綠楊枝上曉鶯啼，報融和天氣。被數聲、吹入紗窗裡。又驚起嬌娥睡。綠雲斜嚲金釵墮。惹芳心如醉。為少年溼了，鮫綃帕上，都是相思淚。
點絳唇
作者：無名氏（宋）

春雨濛濛，淡煙深鎖垂楊院。暖風輕扇。落盡桃花片。薄倖不來，前事思量遍。無由見。淚痕如線。界破殘妝面。
點絳唇
作者：無名氏（宋）

鶯踏花翻，亂紅堆徑無人掃。杜鵑來了。梅子枝頭小。撥盡琵琶，總是相思調。知音少。暗傷懷抱。門掩青春老。
聲聲慢
作者：無名氏（宋）

梅黃金重，雨細絲輕，園林霧煙如織。殿閣風微，簾外燕喧鶯寂。池塘彩鴛戲水，霧荷翻、千點珠滴。閒晝永，稱瀟湘竿叟，爛柯仙客。日午槐陰低轉，茶甌罷、清風頓生雙腋。碾玉盤深，朱李靜沈寒碧。朋儕閒歌白雪，卸巾紗、樽俎狼藉。有皓月、照黃昏，眠又未得。
大聖樂
作者：無名氏（宋）

千朵奇峰，半軒微雨，曉來初過。漸燕子、引教雛飛，菡萏暗薰芳草，池面涼多。淺斟瓊卮浮綠蟻，展湘簟雙紋生細波。輕紈舉，動團圓素月，仙桂婆娑。臨風對月恣樂，便好把千金邀豔娥。幸太平無事，擊壤鼓腹，攜酒高歌。富貴安居，功名天賦，爭奈皆由時命呵。休眉鎖。問朱顏去了，還更來麼。
菩薩蠻
作者：無名氏（宋）

金風簌簌驚黃葉。高樓影轉銀蟾匝。夢斷繡簾垂。月明烏鵲飛。新愁知幾許。欲似絲千縷。雁已不堪聞。砧聲何處村。
搗練子
作者：無名氏（宋）

心耿耿，淚雙雙。皓月清風冷透窗。人去秋來宮漏永，夜深無語對銀缸。
女冠子
作者：無名氏（宋）

同雲密佈。撒梨花、柳絮飛舞。樓臺誚似玉。向紅爐暖閣院宇。深庭廣排筵會，聽笙歌猶未徹，漸覺輕寒，透簾穿戶。亂飄僧舍，密灑歌樓，酒帘如故。想樵人、山徑迷蹤路。料漁人、收綸罷釣歸南浦。路無伴侶。見孤村寂寞，招颭酒旗斜處。南軒孤雁過，嚦嚦聲聲，又無書度。見臘梅、枝上嫩蕊，兩兩三三微吐。
滿江紅
作者：無名氏（宋）

斗帳高眠，寒窗靜、瀟瀟雨意。南樓近、更移三鼓，漏傳一水。點點不離楊柳外，聲聲只在芭蕉裡。也不管、滴破故鄉心，愁人耳。無似有，遊絲細。聚復散，真珠碎。天應分付與，別離滋味。破我一床蝴蝶夢，輸他雙枕鴛鴦睡。向此際、別有好思量，人千里。
秋霽
作者：無名氏（宋）

虹影侵階，乍雨歇長空，萬里凝碧。孤鶩高飛，落霞相映，遠狀水鄉秋色。黯然望極。動人無限愁如織。又聽得。雲外數聲，新雁正嘹嚦。當此暗想，畫閣輕拋，杳然殊無，些個訊息。漏聲稀、銀屏冷落，那堪殘月照窗白。衣帶頓寬猶阻隔。算此情苦，除非宋玉風流，共懷傷感，有誰知得。
憶秦娥
作者：無名氏（宋）

香馥馥。樽前有個人如玉。人如玉。翠翹金鳳，內家妝束。嬌羞愛把眉兒蹙。逢人只唱相思曲。相思曲。一聲聲是，怨紅愁綠。
柳梢青
作者：無名氏（宋）

有個人人。海棠標韻，飛燕輕盈。酒暈潮紅，羞娥凝綠，一笑生春。為伊無限傷心。更說甚、巫山楚雲。斗帳香消，紗窗月冷，著意溫存。
燭影搖紅
作者：無名氏（宋）

乳燕穿簾，亂鶯啼樹清明近。隔簾時度柳花飛，猶覺寒成陣。長記眉峰偷隱。臉桃紅、難藏酒暈。揹人微笑，半嚲鸞釵，輕籠蟬鬢。別久啼多，眼應不似當時俊。滿園珠翠逞春嬌，沒個他風韻。若見賓鴻試問。待相將、彩箋寄恨。幾時得見，鬥草歸來，雙鴛微潤。
蘇幕遮
作者：無名氏（宋）

隴雲沈，新月小。楊柳梢頭，能有春多少。試著羅裳寒尚峭。簾卷青樓，佔得東風早。翠屏深，香篆嫋。流水落花，不管劉郎到。三疊陽關聲漸杳。斷雨殘雲，只怕巫山曉。
晝錦堂
作者：無名氏（宋）

雨洗桃花，風飄柳絮，日日飛滿雕簷。懊惱一春幽恨，盡屬眉尖。愁聞雙飛新燕語，更堪孤枕宿酲忺。雲鬟亂，獨步畫堂，輕風暗觸珠簾。多厭。晴晝永，瓊戶悄，香銷金獸慵添。自與蕭娘別後，事事俱嫌。短歌新曲無心理，鳳簫龍管不曾拈。空惆悵，長是每年三月，病酒懨懨。
齊天樂
作者：無名氏（宋）

天開圖畫江山秀。怪得人間希有。屏島精神，潭溪骨格，鍾作名門華胄。滿堂晝繡。甚禊集蘭亭，竹修林茂。得得明朝，紱麟親解公侯綬。心胸剩羅列宿。便能光紹，太常勳舊。卻戀槃湖，貪求精舍，日日佳篇醇酎。陶朱敵富。更滄海雙珠，掌中明透。贏得年年，蓮龜松鶴祝公壽。
桂枝香
作者：無名氏（宋）

武夷九曲。甚樂響雲韶，旆走星纛。更捧瓊漿九醞，蟠桃初熟。元來崧嶽生申旦，會群仙、獻長生籙。歲寒堂上，冰壺影裡，長跨青鹿。記往日、堤沙舊築。有書龠金騰，勳寫歌鵠。更化和朝，半是世臣喬木。明年瑞慶才經月，侍重瞳、應奉卮玉。此時奮建聯班，卻將萬年齊祝。
滿江紅
作者：無名氏（宋）

才入新年，喜兩見、希奇盛事。正五旦、虹流電繞，星樞呈瑞。方慶千秋開寶運，又今六日生名世。河清生聖嶽生賢，風雲際。修月手，凌雲氣。吞澤量，飛泉思。況聲名已自，驚天動地。上壽不須兒女語，著鞭且展英雄志。北方焰焰看來年，魁名字。
賀新郎
作者：無名氏（宋）

四海文章伯。自雪堂人老，有誰當得。餘子紛紛何足數，除是壺中仙客。況奪得、秋光清徹。筆下詩成愁鬼魅，更千軍、侍帳看飛檄。須通道，萬人傑。胸襟浩蕩乾坤窄。向樓東吟笑，壯心誰識。直渡黃河擒頡虜，吐盡平生奇策。終不負、雄姿英發。聞說九重飛紫詔，想鳴珂、日晚朝天闕。鴻鵠舉，楚天闊。
西江月
作者：無名氏（宋）

一派先天妙學，十年克己工夫。割雞聊此宰中都。人在春臺鼓舞。昏墊非由已溺，拊摩不異予辜。萬家香火祝懸弧。我亦無多頌語。
沁園春
作者：無名氏（宋）

天下知名，今日劉郎，勝如舊時。記當年暮府，元戎高會，萬花圍席，爭看題詩。盡道坡仙，再生塵世，有制宜煩立馬揮。東陽小，豈容久駐，鳧舄暫雙飛。諸公薦墨交馳。要推上青雲百丈梯。況平生慷慨，聞雞起舞，中原事業，不付公誰。生記今朝，頻將指數，較萊公爭半月期。功名事，不輸前輩，行即詔封泥。
金縷詞・賀新郎
作者：無名氏（宋）

瑞氣重閩宇。小春餘、璇霜避暖，斂威青女。一點陽和鍾英氣，崧嶽今朝誕甫。正兩莢、尚留蓂舞。應想寧川稱壽處，聽金籠、放鴿兒童語。願千歲，祝慈父。君家自有安民譜。袖良規、時寬轡策，夜閒桴鼓。直賴汀南為保障，無復鼪鼯嘯聚。果峻秩、升朝褒敘。治最行將書第一，去思碑、擬頌歌明府。飛詔趣，綴鴛鷺。
鷓鴣天
作者：無名氏（宋）

當日名駒產渥窪。追風千里墮君家。不辭賢路甘棲棘，來伴河陽且種花。梅試雪，酒潮霞。壽觴還捧笑聲譁。唐朝九相青氈舊，為報新堤早築沙。
滿庭芳
作者：無名氏（宋）

標格清高，性姿雅淡，群芳獨步惟梅。當年秀氣，付作此奇材。不逐東風桃李俗，冰霜裡、彈壓春回。還應是，崧神降瑞，屈指一陽來。文章，推大手，關征小試，暫費籌財。我殷勤為壽，起舞持杯。鵬翮摶風再整，南枝報、管佔新魁。從今看，和羹大用，指日主三臺。
鷓鴣天
作者：無名氏（宋）

鶴算遺芳績世傳。武夷來作散神仙。柳營隱隱兵戎整，蘭砌詵詵子舍賢。傾柏酒，爇沉煙。殷勤起舞祝長年。行須一札飛鴉詔，促綴銀班侍九天。
西江月
作者：無名氏（宋）

一夕涼浮如水，崧高瑞世生賢。朅來閒伴幔亭仙。行副九天隆眷。數萬範公兵甲，三千李白詩篇。兜鍪元許換貂蟬。好把平戎策獻。
西江月
作者：無名氏（宋）

侯績分從東魯，世勳來在姬公。桂枝少日冠蟾宮。枳棘暫棲鸞鳳。報道小春來也，令辰申降高崧。功名富貴管無窮。指日經綸大用。
臨江仙
作者：無名氏（宋）

良月露濃仙掌潤，鬱蔥佳氣充閭。幾年重席舊師儒。大椿同未老，靈壽不須扶。江左衣冠登桂籍，蟬聯四世誰如。琳宮昨下鳳凰書。金閨班趣綴，禁路莫踟躕。
醉蓬萊
作者：無名氏（宋）

慶長庚協夢，仙李蟠根，挺生名世。粉省收聲，早雲霄自致。鳳掖鸞臺，荷囊簪筆，久要津歷試。紅旆頒春，碧油開府，出分憂寄。均逸真祠，左弧開宴，璧月光澄，玉爐煙細。漆發冰眸，攬浮丘仙袂。佇看九重，迅馳三節，詔促還丹陛。槐府涼生，榴樽香泛，年年歡醉。
滿庭芳
作者：無名氏（宋）

桐葉霜乾，蘆花風軟，晚來一色清秋。碧天無際，良夜月明樓。瑞應長庚入夢，鍾奇秀、特座賢侯。堪誇處，雄姿英發，連箭射雙鵰。回頭。思往事，皂囊三進，豪氣衝牛。記前回鳳詔，空下南州。冷笑浮雲墜甑，鱸魚美、歸老扁舟。祝君壽，青山不盡，綠水自悠悠。
七娘子
作者：無名氏（宋）

暖律未回春時候。向舊根、臘底紅先透。玉有冷香，粉無纖垢。更饒雪裡還清瘦。琳宮擬詔風流守。任折來、深醮金盃酒。欲賞一枝，樽前為壽。願公歸作調羹手。
多麗
作者：無名氏（宋）

近中秋，迥然玉宇澄鮮。更堯蓂、十有一葉，向人特敷妍。喜名家、世行陰德，有餘慶、門擁祥煙。夢協熊羆，間生鸑鷟，妙年攀桂振青氈。橫飛上，金閨粉署，小試佐臨川。翩然返，一身似葉，琳館清閒。記榜下、曩嘗附驥，浪萍還有夤緣。曳長裾、不辭還道，接漫刺、復面同年。邂逅佳辰，鋪排雅席，金爐香嫋欲何言。願趣詔、入扶宗社，浩氣愈純全。長年少，龜齡共永，鶴算同堅。
百字令・念奴嬌
作者：無名氏（宋）

自天鍾秀，看人物誰與、君家為比。椿桂相輝年少日，事業文章如此。玉殿詩書，金甌姓字，簡記宸衷裡。有三株桂，一時歸耀桑梓。我願壽祝南山，尊空北海，不獲陪珠履。惟有瓣香心起敬，敢頌魯侯燕喜。大廈萬間，金城千里，國計如家計。日邊有詔，蒼生端望公起。
玉燭新
作者：無名氏（宋）

養高梓里，袖手珍祠，太平五福人物。自是昔年，場屋文章舊豪傑。詩書平生事業。問造物、為誰慳惜。謾眷懷、蘭玉桂香，已露訊息。嘗試問、天公好事，鼎來家慶自因襲。更看綬藍森列，映靈椿雙碧。諸郎擊鮮奏食。笑賈陸、一更十日。畫堂上，鶴算延長，兕觥無極。
南柯子・南歌子
作者：無名氏（宋）

花萼清輝近，蓬萊紫氣濃。濮園流慶與天同。生得名駒千里、籋秋風。閱武戈初偃，論文酒不空。摩挲銅狄灞橋東。看取朱衣雙引、襲真封。
滿庭芳
作者：無名氏（宋）

威策冰河，兵嚴玉帳，濟時人在壺天。妙齡談笑，圖畫上凌煙。但見勳書鼎鼐，誰知道、名列高仙。風雲會，鉤陳羽衛，綠鬢映貂蟬。綿綿。流慶遠，芝蘭秀髮，折桂爭先。佔盛一門，文武更雙全。已餌瓊英絳雪，靈龜壽、何止千年。年年看，笙歌叢裡，金盞側垂蓮。
水調歌頭
作者：無名氏（宋）

金獸嫋香穗，銀燭燦花枝。眼前風景殊異，酌酒慶生時。要是祖宗流慶，方有此身此日，盍亦反其思。何以上雅壽，敢用此為規。況君家，本學業，致輕肥。牙籤玉軸，全勝阡陌佔東西。好把胸中一點，照破堂中萬卷，五福自來宜。謹勿效雌伏，指日要雄飛。
水調歌頭
作者：無名氏（宋）

天地鍾奇秀，山澤有儒仙。詞鋒前驅萬馬，三度奏捷菊花天。信是文場敏手，如把梟盧對擲，高叱便迴旋。一點英雄氣，四顧浩無邊。長羨君，先我著，祖生鞭。今朝尊酒持勸，豈特頌長年。要入蘭宮妙選，共向集英殿裡，玉陛聽臚傳。姓字標黃甲，香墨照人鮮。
水調歌頭
作者：無名氏（宋）

來複邁七日，亨泰兆三陽。恰逢臨吉中應，浸長三陽剛。天地凝成正氣，嶽瀆鍾為秀傑，玉燕紀呈祥。瑩徹冰壺操，皎月映秋霜。日星迴，乾坤闢，再更張。時乘君子道長，茅茹喜生光。抱負黃鍾大呂，資稟鹽梅棟柏，施用在巖廊。一騎春風裡，紫詔下山堂。
沁園春
作者：無名氏（宋）

奏捷淮堧，勒功燕石，鼓吹凱旋。正歸班玉筍，花袍方卸，綵衣亟著，忠孝雙全。清德獨高，皇心簡注，燕寢凝香朱兩幡。君王問，錄屏風姓字，趣對金鑾。平山。躡履緌冠。競來慶嘉平五日間。是炎劉昴宿，光至再現，絳人甲子，四百新頒。碧麥稱觴，玉枝等算，長對梅花開歲寒。春回也，報調羹時候，梅子微酸。
西江月
作者：無名氏（宋）

幾萼紅攙桃徑，雙莖翠舞蓂階。小春霏靄瑞蓬萊。壽旦稱觴青在。牛鬥輝騰氣概，風雲壯入襟懷。年年鶴髮笑顏開。西爽亭前戲彩。
柳梢青
作者：無名氏（宋）

正好江南，一分春色，梨花白雪。化日遲遲，文章半刺，平分風月。滿堂花醉三千，看妙舞、六麼十八。笑捧瑤卮，祝君歸去，瓊樓金闕。
西江月
作者：無名氏（宋）

一片冰霜氣概，幾多錦繡文章。鵬摶相踵桂枝香。盛事爭誇歆向。歲歲蓂敷九葉，喜催一線迎長。柏松祝算奉霞觴。事業非熊呂望。
水調歌頭
作者：無名氏（宋）

何以作公壽，一紙寄謳吟。當年生申有兆，鸑鷟夢文禽。氣宇虹霓萬丈，胸次蟠龍七澤，錦繡萃中心。高誼薄雲表，隨處是知音。人俊逸，文卓犖，氣雄深。版巖合辭故隱，霖雨慰當今。且把梅花酌酒，行即桂枝入手，桑蔭未移陰。珍重此時祝，何日盍朋簪。
滿江紅
作者：無名氏（宋）

學富胸襟，才名擅、菊潭第一。都緣是、文星在命，光聯南極。已向九霄橫鶚薦，詞埸獨步花生筆。況而今、好事又相逢，趨朝急。增喜氣，眉黃色。須還做，龍頭客。且今朝滿泛，壽觴瓊液。自昔箕疇稱五福，惟公兼備真難得。看明朝、奪取錦標歸，頭方黑。
乳燕飛・賀新郎
作者：無名氏（宋）

指點金蕉葉。倩雙成、十分為注，九天瓊液。中有玉梅風露氣，持壽卯金仙伯。聽賤子、歌翻新闋。不作尋常兒女祝，把先生、好事從頭說。須快飲，莫留滴。風流晉宋人物。有錦囊萬首，不博小兒館職。膝下雙雛真偉器，足繼傳家事業。且做個、人間閒客。試問種春春幾許，盡芝田萬頃天來闊。天有盡，春無極。
沁園春
作者：無名氏（宋）

眼底高年，如老曾仙，斗南一人。能持齊守戒，香山居士，樂天知命，康節先生。滿眼兒孫，滿堂金玉，多寶如來現後身。真堪羨，有許多福力，越見精神。慶公今日生申。喜漸近中秋對月明。這平生積善，三千功行，前程享福，八百椿齡。見說壽筵，大開佛事，煮鶴炮龍烙鳳麟。從今後，願年年長健，事事如心。
踏莎行
作者：無名氏（宋）

月朏銀河，秋生玉宙。金風叢桂香生袖。兒孫重侍戲斑蘭，霞觴共慶公家壽。學問從心，希年誰有。東之行應賢良召。吉音先動菊花期，一門依舊誇三秀。
望江南・憶江南
作者：無名氏（宋）

階蓂舞，才半小春天。青女霜前猶避暖，素娥月裡乍羞圓。蓬島降天仙。稱壽處，瓊液拍浮船。長伴瑤池金母宴，蟠桃花下駕雲軿。結實看千年。
蝶戀花
作者：無名氏（宋）

風雨一春寒料峭。才到中和，喜氣薰晴曉。九葉仙茅呈瑞巧。青青輝映萱庭草。紅著蟠桃春不老。戲彩稱觴，阿母開顏笑。丹桂五枝年並少。榮親佇下金花誥。
鷓鴣天
作者：無名氏（宋）

織女初秋渡鵲河。逾旬蟾苑聘嫦娥。蓬萊仙子今宵降，前後神仙引從多。餐玉蕊，撫雲璈。壽筵戲彩捧金荷。黃金照社三兒貴，他日潘輿侍綺羅。
滿江紅
作者：無名氏（宋）

萱草堂開，仙姿秀、金枝玉葉。親曾映、堯階三月，蓂舒六莢。榮侍早隨臺輔鼎，長生已鏤天潢牒。自當年、蘋藻儷勳門，能循法。掌中貴，雙珠握。慈訓篤，家傳學。信陶親珪母，要還相業。最好鰲頭攀盛事，只今鶴髮承殊渥。任年年、王母獻蟠桃，金書帖。
八聲甘州
作者：無名氏（宋）

漸紛紛、木葉下亭皋，秋容際寒空。慶屏山南畔、龜遊綠藻，鶴舞青松。縹緲非煙非霧，喜色有無中。簾幕金風細，香篆濛濛。好是庭闈稱壽，簇舞裙歌板，歡意重重。況芝蘭滿砌，行見黑頭公。看昇平、烏棲畫戟，更重開、大國荷榮封。人難老，年年醉賞，滿院芙蓉。
慶靈椿・攤破南鄉子
作者：無名氏（宋）

瑞溪庭，滿閨秋色好，簾幕低垂。一床簪笏人間盛，沉檀影裡，笙歌沸處，齊捧瑤卮。習禮復明詩。胡氏清畏人知。壽堂已慶靈椿老，年年歲歲，重添嫩葉，頻長繁枝。
萬年歡
作者：無名氏（宋）

日暖霜融，畫戟門開，錦筵欲振梁塵。正是慈闈熙熙，慶誕佳辰。象服魚軒粲爛，喜高年、福祿長新。承顏處，朱紫滿堂，華胄詵詵。家聲未論王謝，有禁中頗牧，江左機雲。雁序鴛行，雍容高步金門。更有子孫侍列，擁階庭、玉潔蘭薰。持芳醑、滿酌瑤觴，意祝遐壽千春。
水調歌頭
作者：無名氏（宋）

澤國嫩寒月，天氣小陽春。萱堂今朝生日，瑞靄鬱輪囷。身佩銅章墨綬，手捧霞觴玉液，獻壽太夫人。且喜藤輿穩，共戲綵衣新。發垂鵠，瞳點漆，倍精神。麻姑來慶，笑道滄海幾揚塵。佇看起居八座，更好回班百辟，異數聳朝紳。此母生此子，再拜謝宸恩。
滿江紅
作者：無名氏（宋）

繡線添長，屈指隔、書雲三日。華堂裡，十分佳氣，蔥蔥郁郁。一點老人星正照，千年王母桃方實。向綺羅、叢裡酌流霞，稱觴客。鳳雛貴，名仙籍。鸞誥寵，恩慈極。萃一門盛事，皆詩書力。芹泮珠曹爭祿養，桂林雁郡催行色。看明年、兩處壽筵開，長生節。
醉瑤池
作者：無名氏（宋）

柳拈金絲花吐繡。蝶拍鶯歌，來獻天人壽。一點紅黃眉上秀。玻璃滿泛長生酒。丁祝遐齡天樣久。年年歲歲笙歌奏。早晚郎君紆紫綬。歸來色共斑衣鬥。
瑞鶴仙
作者：無名氏（宋）

五雲翔碧漢。望卿月光中，老人星現。黃堂盛華宴。慶君恩、許奉安輿遊衍。鹿城壯觀。幸王母、人間得見。望君侯、彩服稱觴，喜溢萬家歡抃。堪羨。一生福善，九表康寧，萬鍾尊顯。肩舁上殿。封兩國、未應晚。管陰功、何止平反，一笑鈞陶惠滿。看瑤池、手種蟠桃，著花萬遍。
滿庭芳
作者：無名氏（宋）

千里旌麾，萬家燈火，曉來氣靄佳瑞。寶猊煙裡，龜甲錦屏張。盡道蓬萊仙瑞世，九霄外、鳴玉飛香。陰功著，恩疏三品，金誥久彌芳。華堂。絲管□，金樽齊捧，百拜稱觴。看繞庭蘭玉，濟濟成行。佔盡人間五福，壺中景、日月偏長。春難老，芳瞳發秀，千歲壽寧康。
酹江月・念奴嬌
作者：無名氏（宋）

雲幢鳳舞，下天風、吹落輪袍仙曲。阿母人間今百歲，兩鬢猶含秋綠。萍小乾坤，九看日月，不用長生籙。一封天上，鼎來五色花軸。須信壽老難侔，世間無價，空有明珠千斛。此夕蘭堂風露好，雅稱飛觴支屬。十樣宮眉，兩行紅袖，燒燭圍香玉。不妨沉醉，共拚月上華屋。
鵲橋仙
作者：無名氏（宋）

鳳簫羽扇，霓裳雲袂，謾爾人間遊戲。行看兩國錫鸞封，信知道、母因子貴。潘輿彩舞，瑤池春媚。笑語蘭孫共醉。大椿一萬六千年，自今日、從頭數起。
玉樓春
作者：無名氏（宋）

戲彩堂高無溽暑。滿座風生聞笑語。慈闈今日慶生申，歌遏行雲香篆縷。萬事從今休掛慮。兒輩行當壯門戶。一杯祝壽比莊椿，願長與、兒孫作主。
減字木蘭花
作者：無名氏（宋）

慈闈生日。恰則今年當八十。玉宇澄清。五夜分明見壽星。恩深鞠育。長願一身全五福。滿勸椒觴。歲歲今朝拜阿孃。
滿江紅
作者：無名氏（宋）

指日中秋，便滿目、蟾光如洗。又還竹溪溪上，長庚瑞世。事業權與韓範輩，文章拍調蘇黃裡。借北來雙鶴壽芳筵，人千歲。羞阿買，依蘭砌。看大阮，趨楓陛。這冰壺人物，蓬山地位。薦墨未曾乾翠剡，除書已擬封黃紙。把爆筵、趁取牡丹紅，花前醉。
鷓鴣天
作者：無名氏（宋）

冬至陽生才兩日，欣逢伯氏紱麟辰。鶺鴒原上歡聲沸，棣萼堂前喜氣新。斟九醞，勸千巡。華途從此問雲津。楊前未把耆年祝，且願青雲早致身。
千秋歲
作者：無名氏（宋）

記當初歸我，似德耀、嫁梁鴻。算三十年間，艱難歷遍，甘苦相同。新來有孫可抱，也添些、喜色到眉峰。今日又逢生日，不妨樽酒從容。老翁。只是一村農。欠你孺人封。幸兒漸知耕，婦能知織，莫問窮通。君看世間富貴，比浮雲、縹緲過晴空。何似大家清健，玉林歲歲春風。
蝶戀花
作者：無名氏（宋）

急鼓初鍾聲報曉。樓上今朝，捲起珠簾早。環佩珊珊香嫋嫋。塵埃不到如蓬島。何用珠璣相映照。韻勝形清，自有天然好。莫向尊前辭醉倒。松枝鶴骨偏宜老。
鵲橋仙
作者：無名氏（宋）

東西二府，掖垣一相，誰似碩人兄弟。驂鸞來伴紫陽仙，要同享、橘中千歲。銀燈初試，花城不夜，鐵馬響冰春碎。來年璧月淡罘罳，看猶有、傳柑歸遺。
沁園春
作者：無名氏（宋）

長至陽生，律轉黃鍾，門左弧垂。記當年瑞世，夢傳玉燕，今朝誕節。香爇金猊。南極星明，北山堂邃，松檜蒼蒼龜鶴隨。況蟠桃下熟，仙童來獻，喜介雙眉。平生謀畫多奇。算收拾功名須有時。曾指麾萬騎，芻飛粟挽，折衝千里，彗掃星馳。薦口瀾翻，宸恩鼎至，此去須還衣錦歸。人都道，黑頭卿相，慷慨男兒。
鷓鴣天
作者：無名氏（宋）

新月光寒昨夜霜。三年不一奉瑤觴。朱顏大藥知能駐，白日仙家豈計長。楓漸赤，橘初黃。五湖煙水動歸航。且傾壽酒歌難老，便見除書出未央。